CELEX: 32021R2259
Language: sk
Date: 2021-12-15 00:00:00
Title: Nariadenie Európskeho parlamentu a Rady (EÚ) 2021/2259 z 15. decembra 2021, ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy (Text s významom pre EHP)

20.12.2021   
               
               
                  SK
               
               
                  Úradný vestník Európskej únie
               
               
                  L 455/1
               
            
         NARIADENIE EURÓPSKEHO PARLAMENTU A RADY (EÚ) 2021/2259
         z 15. decembra 2021,
         ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 114,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     V článku 5 nariadenia Európskeho parlamentu a Rady (EÚ) č. 1286/2014 (3) sa od tvorcov štrukturalizovaných retailových investičných produktov a investičných produktov založených na poistení (ďalej len „PRIIP“) vyžaduje, aby pred sprístupnením PRIIP retailovým investorom vypracovali a zverejnili dokument s kľúčovými informáciami.
                  
               
                     (2)
                  
                  
                     Na základe článku 32 ods. 1 nariadenia (EÚ) č. 1286/2014 sú správcovské spoločnosti vymedzené v článku 2 ods. 1 písm. b) smernice Európskeho parlamentu a Rady 2009/65/ES (4), investičné spoločnosti uvedené v článku 27 uvedenej smernice a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (ďalej len „PKIPCP“) podľa článku 1 ods. 2 uvedenej smernice, alebo predávajúce tieto podielové listy, vyňaté z povinností stanovených v uvedenom nariadení, a teda aj z povinnosti vytvárať dokument s kľúčovými informáciami, do 31. decembra 2021 (ďalej len „prechodný mechanizmus“). Keď členský štát v súlade s článkom 32 ods. 2 nariadenia (EÚ) č. 1286/2014 uplatňuje pravidlá týkajúce sa formátu a obsahu dokumentu s kľúčovými informáciami pre investora, ako sú stanovené v článkoch 78 až 81 smernice 2009/65/ES, na iné fondy ako PKIPCP ponúkané retailovým investorom, prechodný mechanizmus sa má vzťahovať na správcovské spoločnosti, investičné spoločnosti a osoby poskytujúce retailovým investorom poradenstvo súvisiace s podielovými listami takýchto iných fondov ako PKIPCP alebo predávajúce takéto podielové listy retailovým investorom.
                  
               
                     (3)
                  
                  
                     Delegovaným nariadením Komisie (EÚ) 2017/653 (5) sa dopĺňa nariadenie (EÚ) č. 1286/2014 tým, že sa stanovujú regulačné technické predpisy, pokiaľ ide o prezentáciu, obsah a štandardný formát dokumentu s kľúčovými informáciami, metodiku prezentácie rizika a výnosnosti a pre výpočet nákladov, podmienky a minimálnu frekvenciu preskúmania informácií obsiahnutých v dokumente s kľúčovými informáciami a podmienky, za akých sa dokument s kľúčovými informáciami poskytne retailovým investorom.
                  
               
                     (4)
                  
                  
                     Komisia 7. septembra 2021 prijala delegované nariadenie, ktorým sa menia regulačné technické predpisy stanovené v delegovanom nariadení (EÚ) 2017/653, pokiaľ ide o východiskovú metodiku a prezentáciu scenárov výkonnosti, prezentáciu nákladov a metodiku výpočtu súhrnných ukazovateľov nákladov, prezentáciu a obsah informácií o minulej výkonnosti a prezentáciu nákladov podľa PRIIP, ktoré ponúkajú rôzne možnosti investovania, a zosúladenie prechodného mechanizmu pre tvorcov PRIIP, ktorí ponúkajú podielové listy fondov uvedené v článku 32 nariadenia (EÚ) č. 1286/2014 ako podkladové investičné možnosti, s predĺženým prechodným mechanizmom stanoveným v uvedenom článku. Dátum začatia uplatňovania uvedeného delegovaného nariadenia je 1. júl 2022, ale je dôležité zohľadniť potrebu poskytnúť správcovským spoločnostiam, investičným spoločnostiam a osobám poskytujúcim poradenstvo súvisiace s podielovými listami PKIPCP a iných subjektov ako PKIPCP alebo predávajúcim tieto podielové listy, dostatočný čas na prípravu na ukončenie prechodného mechanizmu, a teda aj na povinnosť vypracovať dokument s kľúčovými informáciami.
                  
               
                     (5)
                  
                  
                     S cieľom zabezpečiť, aby sa vyhovelo potrebe poskytnutia dostatočného času na prípravu na splnenie povinnosti vypracovať dokument s kľúčovými informáciami, je potrebné predĺžiť prechodný mechanizmus o dvanásť mesiacov do 31. decembra 2022.
                  
               
                     (6)
                  
                  
                     Nariadenie (EÚ) č. 1286/2014 by sa preto malo zodpovedajúcim spôsobom zmeniť.
                  
               
                     (7)
                  
                  
                     Cieľom nariadenia (EÚ) č. 1286/2014 je umožniť, aby retailoví investori mohli prijímať informovanejšie investičné rozhodnutia. Napriek dobrému úmyslu podporujúcemu nariadenie (EÚ) č. 1286/2014, bol od jeho prijatia vznesený celý rad obáv vrátane potreby jasnejšieho vymedzenia pojmu „retailový investor“, vymedzenia produktov patriacich do rozsahu pôsobnosti uvedeného nariadenia, odstránenia štandardného papierového dokumentu v prípade, že sa PRIIP ponúka osobne, koncepcie niekoľkých po sebe nasledujúcich transakcií a poskytovania predzmluvných informácií profesionálnym investorom. Uvedené obavy je potrebné naliehalo riešiť s cieľom zlepšiť dôveru retailových investorov vo finančné trhy, a to ako v prospech spoločností, ktoré hľadajú finančné prostriedky, ako aj v prospech investorov z dlhodobého hľadiska. Potreba širšieho preskúmania sa stanovila už v nariadení (EÚ) č. 1286/2014 a táto potreba je naďalej naliehavá. Na základe takéhoto preskúmania v súlade s nariadením (EÚ) č. 1286/2014 sa očakáva, že Komisia čo najskôr predloží Európskemu parlamentu a Rade správu, ku ktorej vo vhodných prípadoch pripojí i návrh na riešenie existujúcich obmedzení.
                  
               
                     (8)
                  
                  
                     Vzhľadom na veľmi krátke obdobie, ktoré zostáva do pôvodného ukončenia prechodného mechanizmu, by toto nariadenie malo nadobudnúť účinnosť bezodkladne,
                  
               PRIJALI TOTO NARIADENIE:
         
            Článok 1
            V článku 32 ods. 1 nariadenia (EÚ) č. 1286/2014 sa dátum „31. decembra 2021“ nahrádza dátumom „31. decembra 2022“.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Štrasburgu 15. decembra 2021
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               A. LOGAR
            
         
         
            (1)  Stanovisko z 20. októbra 2021 (zatiaľ neuverejnené v úradnom vestníku).
         
            (2)  Pozícia Európskeho parlamentu z 23. novembra 2021 (zatiaľ neuverejnená v úradnom vestníku) a rozhodnutie Rady z 9. decembra 2021.
         
            (3)  Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).
         
            (4)  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
         
            (5)  Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).